BEGRUNDELSE

1. BAGGRUND FOR FORSLAGET

Konventionen om fødevarehjælp af 1999 (FAC af 1999) blev indgået af Fællesskabet ved Rådets afgørelse 2000/421/EF. Den stammer oprindeligt tilbage fra tresserne og blev udformet som et redskab til at sikre en koordineret og acceptabel afsætning af landbrugsoverskud fra de udviklede lande til trængende udviklingslande. Den forbliver i kraft indtil den 30. juni 2012, efter at Komitéen for Fødevarehjælp på sit 104. møde den 18. maj 2011 traf beslutning om at videreføre den.

FAC af 1999 og konventionen om kornhandel af 1995 (GTC) er knyttet sammen, for så vidt som FAC kun kan videreføres, hvis konventionen om kornhandel af 1995 forbliver i kraft i samme periode. Konventionen om kornhandel af 1995 blev videreført til den 30. juni 2013, således at FAC af 1999 formelt også kan videreføres ét år mere.

Da FAC af 1999 udløber den 30. juni 2012, skal spørgsmålet om videreførelse formelt behandles på det kommende møde i Komitéen for Fødevarehjælp i juni 2012. På det 103. møde i Komitéen for Fødevarehjælp den 14. december 2010 blev medlemmerne enige om at påbegynde den formelle genforhandling af FAC af 1999. EU kunne have ønsket sig, at forhandlingerne var blevet afsluttet i juni 2011, men det forventes, at de sidste etaper i forhandlingerne om en moderniseret konvention om fødevarebistand først afsluttes i april 2012, når og hvis forhandlerne enes om den franske og den engelske version ‑ som begge er autentiske ‑ af den nye konvention.

FAC af 1999 udløber den 30. juni 2012, mens konventionen om fødevarebistand træder i kraft den 1. januar 2013, forudsat at seks parter har ratificeret konventionen senest den 31. oktober 2012. Der vil sandsynligvis blive et slip på seks måneder mellem udløbet af FAC af 1999 og ikrafttrædelsen af konventionen om fødevarebistand. På det 105. møde i Komitéen for Fødevarehjælp den 30. november 2011 blev parterne enige om, at en overlapning, hvor FAC af 1999 og den nye konvention begge er i kraft i en bestemt periode, bør undgås. Spørgsmålet om en mulig yderligere videreførelse af FAC af 1999 vil formelt blive behandlet på mødet i Komitéen for Fødevarehjælp i juni 2012. Det er derfor nødvendigt, at EU fastlægger en fælles holdning. På grundlag af drøftelserne med EU-medlemsstaterne i Rådets arbejdsgruppe for humanitær bistand og fødevarebistand (COHAFA) den 29. februar 2012 foretrækker Kommissionen og EU-medlemsstaterne et seks måneders slip mellem konventionerne snarere end en videreførelse af den nugældende FAC, da sidstnævnte højst sandsynligt vil komme til at gælde i et år (indtil 30. juni 2013).

Ifølge FAC af 1999 udtrykkes EU's og medlemsstaternes årlige tilsagn om at ville levere en årlig minimumsmængde fødevarehjælp både i hvedeækvivalenter og i værdi, og de aktuelle tilsagn er på 1 320 000 ton hvedeækvivalenter plus 130 mio. EUR (dette inkluderer transport- og andre driftsudgifter). Ud af tilsagnet på 1 320 000 ton hvedeækvivalenter står Den Europæiske Union for en andel på 990 000 ton som led i en intern EU-aftale.

Videreførelsen af FAC af 1999 er hverken en retlig nødvendighed for at lette ikrafttrædelsen af en ny moderniseret konvention eller et politisk krav. Videreførelsen af FAC af 1999 vil indebære en videreførelse af EU's årlige tilsagn om at yde fødevarehjælp i henhold til konventionens artikel III, litra e). Det er vigtigt at bemærke, at Den Europæiske Union i de sidste fire rapporteringsperioder ikke har været i stand til at efterkomme sine tilsagn mængdemæssigt, men har i samme periode i vid udstrækning overskredet sine tilsagn værdimæssigt. Det skyldes i høj grad EU's overgang til en moderne strategi for fødevarebistand, som ikke anerkendes inden for rammerne af den nuværende konvention.

Hvis FAC af 1999 ikke videreføres, vil den ophøre med at eksistere. Som følge heraf vil der ikke direkte være fastsat minimumsforpligtelser i konventionen om fødevarebistand, idet hver part heri selv skal fastsætte omfanget af de minimumsforpligtelser, de påtager sig at efterkomme. Det vil ikke påvirke de beløb, der er afsat til humanitær fødevarebistand og fødevaresikkerhed i EU's almindelige budget. Det kan dog have negative konsekvenser såsom en negativ opfattelse hos modtagerbefolkningerne/‑landene, som kan blive i tvivl om fødevarehjælpens/‑bistandens forudsigelighed. Det er derfor nødvendigt med kommunikation og dialog for at forsikre dem om, at EU's tilsagn om at tackle problemet med manglende fødevaresikkerhed for de mest udsatte fortsat står ved magt. EU's forventede indgåelse af konventionen om fødevarebistand vil sammen med omfattende politiske og finansielle tilsagn være bevis herfor. Det vil også være vigtigt at minde om, at EU har været drivkraften bag genforhandlingerne.

2. Gældende bestemmelser på det område, forslaget vedrører

EU har tilsluttet sig flere på hinanden følgende videreførelser af FAC af 1999 ved hjælp af følgende afgørelser:

– Rådets afgørelse 2000/421/EF

– Rådets afgørelse 2006/906/EF

– Rådets afgørelse 2007/317/EF

– Rådets afgørelse 2009/393/EF

– Rådets afgørelse 2010/316/EF

– Rådets afgørelse 2011/339/EF

· Overensstemmelse med EU's andre politikker og mål

I henhold til artikel XXV, litra b), i FAC af 1999 forudsætter en yderligere videreførelse i et år, at konventionen om kornhandel af 1995 forbliver i kraft i samme periode. Konventionen om kornhandel af 1995 forbliver i kraft indtil 30. juni 2013 som besluttet på Det Internationale Kornråds møde den 6. juni 2011.

3. RESULTAT AF HØRINGER AF INTERESSEREDE PARTER OG KONSEKVENSANALYSER

På mødet i Rådets arbejdsgruppe for humanitær bistand og fødevarebistand (COHAFA) den 29. februar 2012 gav medlemsstaterne udtryk for deres støtte til et seks måneders slip mellem konventionerne og til, at EU fastlægger en fælles holdning om at modsætte sig en videreførelse af FAC af 1999.

Ekspertbistand

Der har ikke været behov for ekstern ekspertbistand.

· Konsekvensanalyse

Ikke relevant.

4. JURIDISKE ASPEKTER AF FORSLAGET

· Retsgrundlag

Artikel 214, stk. 1 og 4, og artikel 218, stk. 9, i traktaten om Den Europæiske Unions funktionsmåde.

· Nærhedsprincippet

Forslaget vedrører et område med sideordnet kompetence mellem EU og medlemsstaterne.

· Proportionalitet

Forslaget er i overensstemmelse med proportionalitetsprincippet.

· Valg af instrument

Foreslået reguleringsmiddel: rådsafgørelse.

Andre midler ville ikke være hensigtsmæssige af følgende grund: Ifølge artikel 218, stk. 9, i TEUF er det det eneste reguleringsmiddel, hvorved Den Europæiske Unions holdning kan vedtages med henblik på forelæggelse for Komitéen for Fødevarehjælp.

5. VIRKNINGER FOR BUDGETTET

Videreførelsen af FAC af 1999 indebærer, at Den Europæiske Unions og dens medlemsstaters årlige tilsagn om at yde fødevarehjælp efter konventionens artikel III, litra e), vil blive videreført i endnu et år. Den Europæiske Union har påtaget sig ansvaret for en del af EU's og medlemsstaternes tilsagn inden for rammerne af FAC. Sammen med medlemsstaterne foretages der en enkelt konsolideret notifikation inden for rammerne af FAC uden angivelse af særskilte operationer. Artikel VI i FAC indeholder bestemmelser om overførsel og fremførsel fra et år til det næste, når tilsagnene overskrides, men denne artikel er aldrig blevet taget i anvendelse.

Det skal dog bemærkes, at Den Europæiske Union i fire på hinanden følgende rapporteringsår, 2007/2008, 2008/2009, 2009/2010 og 2010/2011, ikke har været i stand til at opfylde sin fulde leveringsforpligtelse beregnet i ton.

KONKLUSION

I lyset af ovenstående foreslår Kommissionen, at Rådet fastlægger følgende holdning på Den Europæiske Unions vegne og følgelig bemyndiger Kommissionen til at modsætte sig, at der tilstræbes konsensus i Komitéen for Fødevarehjælp om en videreførelse af konventionen om fødevarehjælp.

2012/0106 (NLE)

Forslag til

RÅDETS AFGØRELSE

om fastlæggelse af den holdning, der skal indtages på Den Europæiske Unions vegne i Komitéen for Fødevarehjælp for så vidt angår videreførelsen af konventionen om fødevarehjælp af 1999

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 214, stk. 1 og 4, sammenholdt med artikel 218, stk. 9,

under henvisning til forslag fra Kommissionen og

ud fra følgende betragtninger:

(1) Konventionen om fødevarehjælp af 1999 (herefter benævnt "FAC") blev indgået af Det Europæiske Fællesskab ved Rådets afgørelse 2000/421/EF[1] og videreført ved en række beslutninger truffet af Komitéen for Fødevarehjælp.

(2) Da den nugældende FAC udløber i juni 2012, skal spørgsmålet om mulig videreførelse behandles på det kommende møde i Komitéen for Fødevarehjælp i juni 2012.

(3) I henhold til artikel XXV, litra b), i konventionen om fødevarehjælp forudsætter videreførelsen, at konventionen om kornhandel af 1995 forbliver i kraft indtil 30. juni 2013, hvilket Det Internationale Kornråd traf beslutning om den 6. juni 2011.

(4) På det 103. møde i Komitéen for Fødevarehjælp den 14. december 2010 blev medlemmerne enige om at påbegynde den formelle genforhandling af FAC med en række forhandlinger.

(5) Den nugældende FAC udløber den 30. juni 2012, mens den nye konvention om fødevarebistand træder i kraft den 1. januar 2013. Der vil sandsynligvis være et slip på seks måneder mellem udløbet af FAC og ikrafttrædelsen af konventionen om fødevarebistand.

(6) På det 105. møde i Komitéen for Fødevarehjælp den 30. november 2011 blev parterne i FAC enige om, at en overlapning bør undgås. Et seks måneders slip mellem konventionerne er derfor at foretrække frem for en videreførelse af FAC.

(7) Europa-Kommissionen, som repræsenterer Den Europæiske Union i Komitéen for Fødevarehjælp, bør derfor ved en rådsafgørelse bemyndiges til at modsætte sig, at der tilstræbes konsensus i Komitéen for Fødevarehjælp om en sådan videreførelse —

VEDTAGET DENNE AFGØRELSE:

Artikel 1

Den Europæiske Unions holdning i Komitéen for Fødevarehjælp er at modsætte sig, at der tilstræbes konsensus i Komitéen for Fødevarehjælp, jf. regel 13 i forretningsordenen for Komitéen for Fødevarehjælp, om en videreførelse af konventionen om fødevarehjælp.

Artikel 2

Kommissionen bemyndiges til at fremføre denne holdning i Komitéen for Fødevarehjælp.

Artikel 3

Denne afgørelse træder i kraft på dagen for dens vedtagelse.

Udfærdiget i Bruxelles, den

På Rådets vegne

Formand

[1] EFT L 163 af 4.7.2000, s. 37.